蒜山松林中可卜居余欲僦其地地屬金山故作此詩與金山元長老
作者：蘇軾
朝代：宋

paragraphs: 魏王大瓠無人識，種成何翅實五石。
不辭破作兩大樽，只憂水淺江湖窄。
我材濩落本無用，虛名驚世終何益。
東方先生好自譽，孟賁子路并爲一。
杜陵布衣老且愚，信口自比契與稷。
暮年欲學柳下惠，嗜好酸鹹不相入。
金山也是不羈人，早歲聞名晚相得。
我醉而嬉欲仙去，傍人笑倒山謂實。
問我此身何所歸，笑指浮休百年宅。
蒜山幸有閑田地，招此無家一房客。